I de forgangne måneder har vi bevidnet endnu en episode i den offentlige debat, hvori opinionsmagere forsøger at tvangspålægge liberale muslimer betegnelsen islamist.

Det hele begyndte, da konservative Naser Khader sammen med Venstres Marcus Knuth og Dansk Folkepartis Martin Henriksen smed en voldsom ’islamist’-anklage efter Khaterah Parwani og Sherin Khankan – to kvinder, der gennem flere år og på hver sin front har bidraget aktivt til at nuancere debatten om etniske og religiøse minoriteter i Danmark, sidstnævnte gennem blandt andet etableringen af den første liberale moske i Danmark. Et projekt, som alle ædruelige kendere af de muslimske teologiske debatter vil have meget svært ved at kalde en islamistisk mærkesag.

Sagen har vakt opsigt og forargelse, da den har handlet om mange uheldige ting på én gang, blandt andet elementer af magtmisbrug og afpresning, der minder om den måde, privilegerede politiske eliter handler på i autoritære regimer.